b'\n_START_ARTICLE_\nBlekingegade-saken\n_START_PARAGRAPH_\nBlekingegade-saken er en dansk kriminalsak som omhandler en gruppe som begikk alvorlig kriminalitet med det politiske form\xc3\xa5let \xc3\xa5 st\xc3\xb8tte PFLP (Popular Front for the Liberation of Palestine). Saken fikk sitt navn etter gruppens hemmelige tilholdssted og utstyrslager, som var en leilighet i K\xc3\xb8benhavn p\xc3\xa5 adressen Blekingegade nummer 2._NEWLINE_Gruppen, som er blitt omtalt som Blekingegadebanden, bestod av sju yngre menn som i l\xc3\xb8pet av 1980-tallet begikk en rekke bankran, postran, ran mot en pengetransport i Lyngby i 1983 og av stormagasinet Daells Varehus like f\xc3\xb8r jul 1986. I tillegg kom tyverier av v\xc3\xa5pen og ammunisjon i Norge og Sverige som ble fraktet til leiligheten i Blekingegade og oppbevart der._NEWLINE_Det alvorligste forholdet var drapet p\xc3\xa5 en politibetjent i forbindelse med ranet av K\xc3\xb8bmagergades Postkontor i 1988. _NEWLINE_Politiets etterforskning av drapet, som p\xc3\xa5 grunn av mistanken om politiske motiver ogs\xc3\xa5 involverte Politiets Efterretningstjeneste (PET), f\xc3\xb8rte til p\xc3\xa5gripelse av fire av gruppens medlemmer i april 1989. I mai 1989 var et av medlemmene, som var p\xc3\xa5 frifot, utsatt for et trafikkuhell. Det f\xc3\xb8rte til at leiligheten i Blekingegade med sitt lager av eksplosiver og v\xc3\xa5pen ble avsl\xc3\xb8rt, og det ga ytterlige beviser mot resten av gruppen.\n_START_SECTION_\nRettssaken\n_START_PARAGRAPH_\nRettssaken mot seks av de tiltalte fant sted i \xc3\x98stre Landsret i september 1990 og ble avsluttet i mai 1991 med at de ble d\xc3\xb8mt. Tre av gruppens medlemmer ble d\xc3\xb8mt til ti \xc3\xa5rs fengsel, mens de \xc3\xb8vrige fikk henholdsvis sju, tre og ett \xc3\xa5rs fengsel. P\xc3\xa5 grunn av manglende bevis for hvem som avfyrte skuddet mot politimannen, ble ingen av gruppens medlemmer d\xc3\xb8mt for det. En av de tiltalte, som var sveitsisk, fikk sin sak p\xc3\xa5d\xc3\xb8mt senere fordi han ble p\xc3\xa5grepet i Tyrkia og f\xc3\xb8rst m\xc3\xa5tte utleveres derfra. _NEWLINE_Rettssaken fant sted under store sikkerhetsforanstaltninger, og det forhold at saken inneholdt materiale fra avlytting foretatt av PET, og som aktoratet fors\xc3\xb8kte \xc3\xa5 holde tilbake fra forsvarerne (og pressen), f\xc3\xb8rte til en hel del offentlig polemikk. Aktoratets vegring ble innbrakt for retten, hvor det falt dom for at en del av materialet skulle utleveres._NEWLINE_De tre d\xc3\xb8mte som fikk fengsel i ti \xc3\xa5r, ble pr\xc3\xb8vel\xc3\xb8slatt mot slutten av 1995. Den sveitsiske deltageren, som fikk en dom p\xc3\xa5 \xc3\xa5tte \xc3\xa5rs fengsel i oktober 1993, ble pr\xc3\xb8vel\xc3\xb8slatt i februar 1997 og utvist til Sveits.'